魏了翁
送杜兵侍以华文待制知遂宁府
敝貂冲寒马声湿，余杭门外送归客。
去年曾送六朱幡，今年又送四千石。
更有三令相后先，采不盈筐去如织。
蒙蒙风雪人气薄，漠漠烟尘剑花蚀。
独立长空倚天壁，几度乞归归未得。
贰卿荦荦天与姿，不肯随俗相脂韦。
声名早落虞舜聪，霞裾云佩明春晖。
虞舜已死不复返，云埋苍梧天地悲。
万物兴歇各有期，人生出处宁无时。
揽裾结佩下霄汉，苟得吾志官无卑。
史臣昨侍玉皇案，爱民一语何孜孜。
原公领此深长思，民力竭矣谁其知。
更须同志共此事，则公且去吾亦归。